Milovan Djilas
Store norske leksikon,Historie,Verdens historie og samtidshistorie,Europa,Serbias historie
Milovan Djilas var en jugoslavisk politiker, jurist og forfatter av montenegrinsk herkomst. Han er kjent for å ha skrevet flere bøker med kritikk av regimet i Jugoslavia.
Djilas satt fengslet i årene 1933–1936 på grunn av illegal kommunistisk virksomhet. Han var medlem av kommunistpartiets sentralkomité fra 1938. Under andre verdenskrig var Djilas en av Josip Titos nærmeste medarbeidere, og ledet partisanene i Montenegro. Djilas var kommunistpartiets generalsekretær i 1944; og oppholdt seg i Moskva i 1944–1945. Fra 1945 var han suksessivt regjeringsmedlem, sekretær i sentralkomiteen, en av Jugoslavias visepresidenter og president i nasjonalforsamlingen. Han var aktivt med under bruddet med Kreml i 1948, da Jugoslavia gjorde seg uavhengige av Sovjetunionen.Etter hvert begynte Djilas å opponere mot det jugoslaviske regimet i Beograd. I 1954 mistet han alle verv og året etter ble han idømt 18 måneders betinget fengsel for uttalelser til utenlandsk presse. I 1956 ble han fengslet for sin artikkel i det amerikanske tidsskrift New Leader og dømt til tre års fengsel. I fengselet skrev han og fikk smuglet ut en bok, Den nye klasse (norsk oversettelse 1957), som ble trykt i utlandet og med sin kritikk av partieliten skapte verdenssensasjon. Den innbrakte ham i 1958 en dom på 7 år. Han ble løslatt i 1961, men igjen arrestert i 1962 og idømt frihetsstraff for å ha offentliggjort en ny bok i utlandet, Samtaler med Stalin (norsk oversettelse 1962). Han ble løslatt i desember 1966.Djilas var siden bosatt i Beograd, hvor han fortsatte å skrive bøker, blant annet Det uperfekte samfunn (1969, norsk oversettelse samme år) og Tito (1980). Selvbiografi i to bind kom ut i 1958–1973. I sine siste år var Djilas kritisk til den serbiske aggresjonen i Kroatia og Bosnia-Hercegovina. Les mer i Store norske leksikon Jugoslavias historie Montenegros historie